ନୂଆଦିଲ୍ଲୀଃ ବର୍ତ୍ତମାନ ସମୟରେ ଫାଇଜର (Pfizer) ଏବଂ ବାୟୋଟେକ୍ (BioNTech) ର mRNA ଆଧାରିତ କୋରୋନା ଭୂତାଣୁ ଭ୍ୟାକ୍ସିନ ବା ଟୀକା ଚର୍ଚ୍ଚାରେ ରହିଛି । ଏହି ଟୀକା ୯୦ ପ୍ରତିଶତ ପ୍ରଭାବଶାଳୀ ବୋଲି କମ୍ପାନୀ ଦାବି କରିଛି । ବର୍ତ୍ତମାନ ଏହାକୁ ବିକଶିତ କରିଥିବା ଦଳର ବିଲିୟନେୟାର ଲିଡ ବୈଜ୍ଞାନିକ ଉଗୁର ସାହିନ ଦାବି କରିଛନ୍ତି ଯେ, ଏହି ଟୀକା ଭୂତାଣୁ ଉପରେ କଡ଼ା ପ୍ରହାର କରିବ ଏବଂ ମହାମାରୀକୁ ଶେଷ କରିବ । ତେବେ ବୈଜ୍ଞାନିକ ତଥା ଏପରିକି ବ୍ରିଟେନର ପ୍ରଧାନମନ୍ତ୍ରୀ ବୋରିସ୍ ଜନସନ କହିଛନ୍ତି ଯେ ଏହି ଟୀକାକୁ ରାମବାଣ ଚିକିତ୍ସା ଭାବରେ ଗ୍ରହଣ କରାଯିବା ଉଚିତ ନୁହେଁ କାରଣ ଏହାର କାର୍ଯ୍ୟ କରିବାର ଗ୍ୟାରେଣ୍ଟି ମିଳିନାହିଁ ।
ବାସ୍ତବରେ, ଏହି ଟୀକା ଯୁବକ ଏବଂ ସୁସ୍ଥ ଲୋକଙ୍କ ଉପରେ ପରୀକ୍ଷା କରାଯାଇଥିଲା ଏବଂ ଏହି କ୍ଷେତ୍ରରେ ବୃଦ୍ଧଙ୍କ ଉପରେ ଏହାର ପ୍ରଭାବ କ'ଣ ହେବ, ତାହା ବର୍ତ୍ତମାନ ଦେଖିବାକୁ ପଡ଼ିବ । ଏଥି ସହିତ ସାହିନ କହିଛନ୍ତି ଯେ ତିନି ସପ୍ତାହ ମଧ୍ୟରେ ଭ୍ୟାକ୍ସିନର ସମ୍ପୂର୍ଣ୍ଣ ତଥ୍ୟ ଆସିପାରେ । ସେ କହିଛନ୍ତି ଯେ ଏହା କୋଭିଡ-19 କୁ ଅଟକାଇବାରେ ସକ୍ଷମ ହେବ କିନ୍ତୁ ଏହା ଟ୍ରାନ୍ସମିସନକୁ ବନ୍ଦ କରିପାରିବ କି ନାହିଁ, ଏହାର ଉତ୍ତର ଏପର୍ଯ୍ୟନ୍ତ ମିଳିନାହିଁ । ଏହି ଟୀକା ଏକ ବର୍ଷ ପାଇଁ ସୁରକ୍ଷା ଯୋଗାଇବ ଏବଂ ପ୍ରତିବର୍ଷ ଏକ ବୁଷ୍ଟର୍ ଆବଶ୍ୟକ ହୋଇପାରେ ।
ଅକ୍ସଫୋର୍ଡ ୟୁନିଭର୍ସିଟି ଏବଂ ଆଷ୍ଟ୍ରା ଜେନେକାର ଭ୍ୟାକ୍ସିନ୍ (Oxford-AstraZeneca Vaccine) ଟ୍ରାଏଲର ଲିଡର ପ୍ରଫେସର ଆଣ୍ଡ୍ରିୟୁ ପୋଲାର୍ଡ କହିଛନ୍ତି ଯେ, ଖ୍ରୀଷ୍ଟମାସ ଯାଏ ଏହି ଟୀକା ଅନୁମୋଦନ ହେବ ବୋଲି ଦଳ ଆଶା କରୁଛି । ସେ କହିଛନ୍ତି ଯେ ଏହା ଫାଇଜର ଅପେକ୍ଷା ୧୦ ଗୁଣ ଶସ୍ତା ହେବ । ବାସ୍ତବରେ, ଫାଇଜର ଟୀକାକୁ -70 ° ସେଲସିୟସ ତାପମାତ୍ରାରେ ରଖିବାକୁ ପଡିବ ଏବଂ କିଛି ସପ୍ତାହର ବ୍ୟବଧାନରେ ଦୁଇଟି ଇଞ୍ଜେକ୍ସନ ଲଗାଇବାକୁ ପଡ଼ିବ । ଅକ୍ସଫୋର୍ଡ ଟୀକାକୁ ଫ୍ରିଜ୍ ତାପମାତ୍ରାରେ ରଖିବାକୁ ପଡିବ ।
